"

ASOCIAȚIA "DE PROFESIE, OM"

ASOCIAȚIA „DE PROFESIE, OM”

Despre asociația cu acest nume special mi-a vorbit atât cunoscutul interpret de muzică de toate genurile Liviu Marin, cât și domnul președinte Ionel Veleat, oameni inimoși, iubitori de cultură, ceea ce se concretizează prin evenimentele organizate.

Asociația „De profesie, om” a fost creată în august 2017, iar membrii ei și-au propus proiecte care să ajungă la inima oamenilor prin OMENIE, dar mai ales ajutorare, promovare de valori și de nume ilustre din viața culturală, acțiuni umanitare.

Cu sediul în comuna Scorțeni, județul Prahova, asociația a fost înființată în scopul îmbunătățirii calității vieții și mai ales pentru susținerea valorilor venite din rândul oamenilor simpli, dar care, într-adevăr, au Profesia de OM, dincolo de profesia de zi cu zi.

Evenimente artistice s-au organizat la Azilul de bătrâni din satul Mislea, dedicat persoanelor vârstnice, la data de 1 octombrie 2017. Tot în acest an, pe 23 decembrie, în Valea Plopilor, la părintele Tănase și cei aproximativ 400 de copii de care are grijă, s-a organizat un spectacol de Crăciun cu cadouri, alimente și multă căldură sufletească.

Mare onoare pentru domnul președinte Ionel Veleat, cel care oferă diplome de „OM” celor ce merită, dintre care enumerăm: medicul și părintele Cornelius Florin, cel care muncește 16 ore pe zi, gratis; Adina Crina Veleat, contabilul asociației; Agatha Toma, membru de onoare; Cosmina Elios, membru de onoare. Și lista poate continua.

Urez și eu viață lungă Asociației „De profesie, Om”, putere de implicare, dăruire, acțiuni duse la bun sfârșit și mult, mult succes din partea fundației pe care o reprezint, Fundația Literar-Istorică „Stoika”. Sunt ferm convinsă că toate proiectele vor avea un ecou favorabil în rezolvare.

DOINA BÂRCĂ

SCURTĂ PREZENTARE

Asociaţia „De profesie, Om” a fost înfiinţată în august 2017 de un grup de tineri prahoveni, iar până în prezent a organizat mai multe evenimente caritabile, cum ar fi :

– Eveniment artistic la Azilul de Bătrâni din satul Mislea dedicat persoanelor vârstnice, cu ocazia Zilei Internaţionale a Persoanelor Vârstnice (1 octombrie 2017);

– Eveniment artistic la Azilul Plopeni, cu prilejul sărbătorilor de iarnă; în data de 14 decembrie 2017, unde, cu ajutorul sponsorilor, am oferit şi cadouri bătrânilor;

– În Valea Plopului, la Părintele Tănase şi cei aproximativ 400 de copii ai săi, cărora, cu ajutorul unor sponsori şi oameni de bine, le-am oferit alimente şi îmbrăcăminte, organizând totodată un concert de Crăciun cu colinde (23 decembrie 2017);

– Spectacolul caritabil „Din suflet, pentru Vlad Constantinescu”, în data de 20 martie 2018, cu peste 300 de spectatori în sala Europa a Consiliului Judeţean Prahova, contribuind cu o mică parte la tratamentul acestui tânăr elev al Centrului de Excelenţă la Fizică, suferind de o formă gravă de cancer limfatic;

– Spectacolul caritabil cu ocazia Zilei Internaţionale a Conştientizării Autismului, organizat la Filarmonica „Paul Constantinescu” din Ploieşti pe 02.04.2018;

– Spectacolul caritabil „Din suflet, pentru Emanuela”, în 07.05.2018, organizat la Filarmonica „Paul Constantinescu” din Ploieşti, cu peste 250 de spectatori, contribuind cu o mică parte la tratamentul Emanuelei, suferindă de cancer extins gradul 4.

De asemenea, asociaţia a mai organizat cursuri gratuite în domeniul IT şi diverse campanii de informare. Acţiunile noastre au ca scop următorele:

– O şansă la o viaţă normală pentru copiii cu dizabilităţi ori abandonaţi;

– Un zâmbet pe chipul unui bătrân internat într-un centru de asistenţă;

– Promovarea tinerilor artişti;

– Educaţie juridică în şcoli şi licee;

– Asistenţă juridică gratuită pentru persoanele cu venituri foarte mici;

– Protejarea victimelor violenţei domestice;

– Adăposturi pentru câinii fără stăpân;

– Cursuri de operare / programare IT gratuite pentru persoanele cu venituri foarte mici.

Avem încheiate parteneriate cu mai multe asociaţii, cu Filarmonica „Paul Constantinescu” din Ploieşti, cu Biblioteca Judeţeană „Nicolae Iorga” din Ploieşti, cu Complexul de Servicii Comunitare Ploieşti din cadrul D.G.A.S.P.C., cu Inspectoratul Şcolar şi A.J.O.F.M. Prahova.

Avem în proiect organizarea mai multor evenimente,cum ar fi:

– „Să ne cunoaștem şi în offline”, cu Loredana Mocescu

– consilier de dezvoltare personală, eveniment adresat utilizatorilor reţelelor de socializare, la care ne-am propus să o invităm şi pe doamna Zota Maria, formator în cadrul Camerei de Comerţ şi Industrie Prahova;

– Premierea olimpicilor prahoveni cu ajutorul unor sponsori, în cadrul unui spectacol dedicat acestora;

– Organizarea unui spectacol în parteneriat cu Filarmonica „Paul Constantinescu” cu ocazia aniversării a 100 de ani de la Marea Unire, la care va fi invitat Ansamblul „Ştefan Vodă” din Chişinău;

– Multe alte activităţi cultural-artistice şi sportive.

Vă invit să ne deveniţi parteneri şi, dacă vă vom câştiga încrederea, să ne sprijiniţi în realizarea evenimentelor viitoare.

IONEL VELEAT

Preşedintele Asociaţiei „De profesie, OM”

Contents